Зеикъуэ бгъуэнщIагъым и щэхухэр
Къэбэрдей-Балъкъэрым и бгылъэ щIыпIэхэм иджыблагъэ къыщагъуэта бгъуэнщIагъ телъыджэхэм дихьэххэр кIуэ пэтми нэхъыбэ мэхъу. Абыхэм иджы къахэхъуащ РЕН ТВ телеканалым и корреспондентхэри.
Бахъсэн щIыналъэм хыхьэ Зеикъуэ къуажэм къыщхьэщыт бгыхэм кIуэцIыгъэпщкIухьа гъуэ гъэщIэгъуэнхэм я лъэужьыр япэу къэзыхутар республикэм фIыуэ къыщацIыху лъахэхутэ зэщхьэгъусэхэу Котляровхэ Мариерэ Викторрэщ. Сытым дежи абыхэм дэIэпыкъуэгъу яхуохъу мы щIыпIэхэм фIыуэ щыгъуазэ, лъагъуныгъэшхуи яхузиIэ Жэмыхъуэ Артур.
БгъуэнщIагъхэр къэхутэн Iуэхум къежьапIэ хуэхъуащ Iуащхьэхэм адэ-мыдэкIэ щыкIэрыщIыхьа, нэмыцэ-фашист зэрыпхъуакIуэхэм къагъэсэбэпу щыта нагъыщэхэр.
— Ахэр Хэку зауэшхуэм и лъэхъэнэм Къэбэрдей-Балъкъэрым ита «Эдельвейс» дивизэм и фочауэхэр иригъуазэн папщIэ, мэгъу Iэзэгъуэ щэхухэм ирилажьэу (оккультизмэм), «Аненербе» («Адэжьхэм я щIэин») нацист зэгухьэныгъэм хэт цIыхухэм зи гугъу тщIы Iуащхьэ щыгухэм тращIыхьащ, — жеIэ Котляров Виктор. — Гитлер и унафэ гъэпщкIуам ипкъ иткIэ, зи гугъу тщIы гупым хэтхэм къалэн щащIауэ щытащ Кавказым и бгъуэнщIагъхэм ящыщ зым къыщIанауэ зыхуагъэфащэ Грааль и фалъэр къагъуэтыжыну.
КъэхутакIуэхэр щыхьэт зэрытехъуэмкIэ, Зеикъуэ бгъуэнщIагъыр щIыуэпсым къигъэщIхэм ещхькъым. Хуэбгъэфащэ зэрыхъунумкIэ ар IэрыщIщ. Бгым и папцIапIэ дыдэм деж зыкъыщызэIузых гъуэр зэпэщыт мывэ пхъэбгъуитIу дэщIеящ. Апхуэдэу а щIыпIэм пэмыжыжьэу къахута нэгъуэщI IэрыщI ихьэпIэ зыбжанэм метр 36-рэ зи бгъуагъ, щIы щIагъым щIащIыхьа пэшышхуэм ущIашэ. Абы и зы блынымрэ и унащхьэмрэ джафабзэу трахъукIащ.
КъагъуэтагъащIэ бгъуэнщIагъыр жьы кIуапIэу зэрыщытым Котляров зэщхьэгъусэхэм шэч къытрахьэркъым. Абы и щыхьэтщ ар зэрыбгъузэри зэпымыууэ абыкIэ хьэуа къабзэ зэрыщызекIуэри.
— Гъуэ теплъэ зиIэ бгъуэнщIагъыр зэраухуэрэ илъэс мин зыбжанэ мэхъу, — жеIэ Котляров Виктор. — ДэркIэ гурыIуэгъуэкъым ухуэныгъэм ехьэлIауэ а зэманым щыIа Iэмалхэр сыт хуэдэми.
Бахъсэн куей администрацэм и унафэщIым и къуэдзэ Iэхъуэбэч Анзор къызэрыхигъэщамкIэ, Зеикъуэ къуажэм и Iэгъуэблагъэм тхыдэ-щэнхабзэ мыхьэнэ зиIэ, IуэрыIуатэм щыщ хъужа, хъыбарыжьхэр къэзыгъэпсэужын щIыпIэхэр и куэдщ.
Къанло Хъандусар.
